Diari Oficial de la Generalitat Valenciana


Sumari del DOGV 10518, del 27-12-2024 (2024/12506)

ANUNCI de l'informe ambiental i territorial estratègic del procediment de programació de la unitat d'execució 7 del sector SD 23.
---------------------------------------------------------------------------------------------------------------------------------

### Dades del document

Número de DOGV
:   10175

Data del DOGV
:   27-12-2024

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2024/12039

CVE
:   NDAD-A-6294-71184

Data del document
:   27-11-2024

Organisme emissor
:   Ajuntament d'Ontinyent

Tipus de document
:   Anunci

De conformitat amb l’article 51.8 de la LLlei 5/2014, de 25 de juliol, d’ordenació del territori, urbanisme i paisatge, de la Comunitat Valenciana, es publica l’informe ambiental i territorial estratègic del procediment de programació de la unitat d’execució 7 del sector SD 23, emés en sentit favorable per l’Ajuntament d’Ontinyent mitjançant el Decret d’Alcaldia número 3400/2024, de 22 de novembre, del tenor literal següent:

«Aprovació informe ambiental i territorial estratègic del procediment de programació de la unitat d’execució 7 del sector SD 23.

Amb data 22 de novembre del 2024 s’ha emés informe per l’enginyera municipal de Medi Ambient, el tècnic de Medi Ambient i el TAG de Medi Ambient, en el sí de l’expedient d’avaluació ambiental i territorial estratègica del procediment de programació de la unitat d’execució 7 del sector SD 23, en el sentit següent:

«Antecedents

En data 21 de juliol de 2016 es disposa que el Departament de Medi Ambient assumisca la instrucció i tramitació dels procediments d’avaluació ambiental i territorial estratègica quan l’òrgan ambiental siga municipal, de conformitat amb el que estableix l'article 48.c de la LLlei 5/2014, de 25 de juliol, d’ordenació del territori, urbanisme i paisatge, de la Comunitat Valenciana (LOTUP).

El 2 de març es comunica al departament de Medi Ambient que com a òrgan ambiental i territorial competent procedisca a donar tràmit a l’avaluació ambiental i territorial estratègica del document.

El 12 de novembre del 2024 la regidora delegada de l’Àrea de Sostenibilitat acorda que s’inicie el procediment d’avaluació ambiental del procediment de programació de la unitat d’execució 7 del sector SD-23.

Consideracions jurídiques

El Reial decret legislatiu 7/2015, de 30 d’octubre, pel qual s’aprova el Text Refós de la Llei de Sòl i Rehabilitació Urbana, estableix en l’article 22 que els instruments d’ordenació territorial i urbanística estan sotmesos a avaluació ambiental de conformitat amb el que preveu la legislació d’avaluació ambiental.

L’avaluació ambiental estratègica és l’instrument de prevenció, establert en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La dita directiva s’incorpora al dret intern espanyol per mitjà de la Llei 21/2013, de 9 de desembre, d’Avaluació Ambiental, i al dret autonòmic per mitjà de la Llei 5/2014, de 25 de juliol, d’Ordenació del territori, Urbanisme i Paisatge, de la Comunitat Valenciana.

Òrgan ambiental municipal

L’article 49 del TRLOTUP estableix que l’òrgan ambiental i territorial serà autonòmic amb caràcter general, excepte els supòsits de l’apartat 2, en els quals serà l’Ajuntament del terme municipal de l’àmbit del planejament objecte de l’avaluació ambiental, sense perjudici de l’assistència i cooperació de les diputacions provincials d’acord amb la legislació de règim local.

La modificació plantejada es troba en el supòsit de l’apartat b de l’article 49.2 del TR LOTUP, per tractar-se de la modificació de planejament que afecta única i exclusivament a l’ordenació detallada de sòl urbanitzable en desenvolupament d’un instrument de planejament ja avaluat ambientalment.

Com que la TRLOTUP no concreta, en estos casos, quin òrgan municipal és el competent per a realitzar l’avaluació ambiental i territorial estratègica, resulta aplicable el que disposa l’article 21.1.s de la Llei 7/1985, de 2 d’abril, Reguladora de les Bases del Règim Local, segons el qual la dita competència li correspondria a l’alcalde president de l’Ajuntament.

Planejament vigent

El planejament municipal vigent és el Pla general d’Ontinyent, aprovat definitivament el 10 d’abril de 2006, per la Comissió Territorial d’Urbanisme de València, publicat en el Butlletí Oficial de la Província de 22 de desembre de 2006. Este planejament va obtindre declaració d’impacte ambiental positiva amb condicionants el 28 de novembre de 2005.

L'ordenació detallada actual del sector es conté al Pla parcial dels sectors SD 20, 21, 22, 23 i 24 del sòl urbanitzable residencial extensiu del disseminat d’Ontinyent, aprovat per l'Ajuntament d'Ontinyent el 3 de maig de 2011 (BOP 09-06-2011).

Documentació presentada

La documentació objecte del present informe està integrada pel document inicial estratègic de la modificació del Pla Parcial del disseminat sector SD 23, unitat d’execució 7. Compren el contingut mínim establert a l’article 52 del TRLOTUP:

a) La motivació de l’aplicació del procediment simplificat d’avaluació ambiental i territorial estratègica.

b) Un resum dels motius de la selecció de les alternatives previstes.

c) Les mesures previstes per a previndre, reduir i, en la mesura que siga possible, compensar, qualsevol efecte negatiu important en el medi ambient i en el territori, que es derive de l’aplicació del pla, així com per a mitigar la seua incidència sobre el canvi climàtic i la seua adaptació a este.

d) Una descripció de les mesures previstes per al seguiment ambiental del pla.

Informes emesos

Atès el caràcter molt puntual de la modificació plantejada, no afecta les competències d’altres administracions públiques. Per este motiu no s'han sol·licitat informes sectorials, considerant-se una competència completa i exclusiva de l’Ajuntament d’Ontinyent.

Objecte i justificació

Respecte a l’esborrany de la modificació del Pla parcial del sòl urbanitzable residencial extensiu del disseminat sectors SD 20, 21, 22, 23 i 24, té per objecte la redelimitació de la Unitat d’Execució, reduir la superfície de la unitat (del sòl de la xarxa viària i del sòl privat), incloure un sistema dotacional d’espai lliure i ajustar el sistema viari. La proposta de modificació no suposa una nova classificació del sòl ni canvis en la qualificació, com tampoc genera un increment ni disminució del sòl dotacional públic, afectant únicament a la gestió i a l’ordenació detallada.

L'àmbit de la modificació correspon al delimitat pel Pla Parcial del sector SD23 per a la Unitat d'execució núm. 7, que afecta les parcel·les cadastrals 87 i 88 i part de la 86 del polígon 14.

Consultes prèvies

De conformitat amb l’article 51.3 del TRLOTUP, no cal efectuar consulta prèvia en el cas de modificacions del pla general estructural ni en la resta de plans.

Alternatives previstes

Per tal d'assolir els objectius pretesos es poden contemplar les alternatives següents:

A. Consistiria en el manteniment de l'ordenació actual, amb un àmbit de la unitat d'execució que dificulta el desenvolupament i una zona privada que serveix de canal de desguàs en el cas de pluges.

B. Consisteix en la proposta que preveu esta Modificació del Pla Parcial.

C. Altres alternatives podrien portar a plantejar de manera diferent la delimitació de la unitat d’execució o les condicions d’ús del sòl. En este cas encara que poguérem introduir-se unes matisacions diferents respecte a la proposta del document, no es considera que puga produir cap tipus de canvi respecte a les condicions de l'avaluació ambiental, territorial i estratègica.

Identificació i valoració de possibles efectes adversos sobre el medi ambient

La modificació plantejada no estableix el marc per a projectes i altres activitats subjectes a avaluació d’impacte ambiental; no influeix en altres plans o programes; no és susceptible de generar problemes ambientals diferents dels ja previstos pel Pla General; no suposa augment d’emissions, empitjorament dels nivells de contaminació o canvis sobre els factors que afectarien el canvi climàtic; no afecta elements del patrimoni natural; no afecta elements del patrimoni cultural significativament i en cap cas en sentit negatiu; no afecta el paisatge ni cap espai protegit; no té incidència en el model territorial vigent i no incompleix les determinacions legals vigents de qualsevol altra àrea afectada que poguera trobar-se sotmesa a algun tipus de protecció.

Per tant, d’acord amb els criteris de l’annex VIII de la LOTUP, es pot determinar que la modificació plantejada NO té efectes significatius sobre el medi ambient i el territori.

Conclusions

Analitzat l’esborrany del procediment de programació de la Unitat d’Execució 7 del sector SD-23 podem concloure que el procediment d’avaluació ambiental i territorial estratègica simplificat és suficient per a determinar que la modificació proposada no té efectes significatius sobre el Medi Ambient o Territori.

Proposem, per tant, resoldre favorablement l’informe ambiental i territorial estratègic.»

De conformitat amb allò que disposa l’article 48.c), 50 i 51 de la Llei 5/2014, de 25 de juliol, de la Generalitat Valenciana, d’ordenació del territori, urbanisme i paisatge de la Comunitat Valenciana, i l’article 21.1.s de la Llei 7/1985, de 2 d’abril, reguladora de les bases del règim local,

RESOLC

*Primer*

Emetre informe ambiental i territorial estratègic favorable en el procediment simplificat d’avaluació ambiental i territorial estratègica del procediment de programació de la unitat d’execució 7 del sector SD 23.

*Segon*

Continuar la tramitació del procediment simplificat d’avaluació ambiental i territorial estratègica del procediment de programació de la unitat d’execució 7 del sector SD 23.

*Tercer*

Indicar que segons estableix l’article 53.7 de la TRLOTUP, l’informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera procedit a l’aprovació del pla o programa en el termini màxim de quatre anys des de la data de la publicació. En este cas, el promotor haurà d’iniciar novament el procediment d’avaluació ambiental i territorial estratègica simplificada de la proposta.

*Quart*

Publicar el present informe en el *Diari Oficial de la Generalitat Valenciana*, d’acord amb el que disposa l’article 53.8 de la TRLOTUP.»

  

Ontinyent, 27 de novembre de 2024

Jorge Rodríguez Gramage

Alcalde